**Budapest Főváros VII. kerület Erzsébetváros Önkormányzatának 2011. és 2014. közötti gazdasági programja**

1. **A gazdasági program jogszabályi háttere**

A helyi önkormányzatokról szóló 1990. évi LXV. törvény 91. § (1) bekezdése előírja, hogy az önkormányzat meghatározza gazdasági programját. Ugyanezen szakasz (6) bekezdése iránymutatást ad a gazdasági program tartalmi elemeire is, nevezetesen a gazdasági program az önkormányzat részére helyi szinten meghatározza azon célkitűzéseket, feladatokat, melyek a költségvetési lehetőségekkel összhangban a helyi társadalmi, környezeti, gazdasági adottságok figyelembe vételével az önkormányzat által nyújtandó kötelező és önként vállalt feladatok biztosítását, fejlesztését szolgálják.

A gazdasági program tartalmazza különösen a fejlesztési elképzeléseket, a munkahely teremtés feltételeinek elősegítését. a településfejlesztési politikai, az adópolitika célkitűzéseit, az egyes közszolgáltatások biztosítására, színvonalának javítására vonatkozó megoldásokat, s a városüzemeltetési politika célkitűzéseit.

Az Ötv. 8.§ (1) és (2) bekezdése szerint a települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása, gondoskodás a helyi tűzvédelemről, közbiztonság helyi feladatairól, közreműködés a helyi energiaszolgáltatásban, a foglalkoztatás megoldásában, az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás, a közösségi tér biztosítása, közművelődési, tudományos, művészeti tevékenység, sport támogatása, a nemzeti és etnikai kisebbségek jogai érvényesítésének a biztosítása, az egészséges életmód közösségi feltételeinek elősegítése.

A települési önkormányzat maga határozza meg- a lakosság igényei alapján, anyagi lehetőségeitől függően-, mely feladatokat, milyen mértékben és módon lát el.

Az Ötv. 63.§-a- a főváros sajátos helyzete alapján- meghatározza a főváros és a fővárosi kerület viszonyát a feladatok ellátásában, a 63/A. § pedig példálózóan, de egyben a teljességre törekedve felsorolja a fővárosi önkormányzat feladat- és hatásköreit. A fővárosi önkormányzat ellátja azokat a kötelező és önként vállalt helyi, települési önkormányzati feladat- és hatásköröket, melyek a főváros egészét vagy egy kerületet meghaladó részét érintik, valamint amelyek a fővárosnak az országban betöltött különleges szerepköréhez kapcsolódnak.

1. **Az Önkormányzat külső környezete**

A helyi önkormányzatokról szóló 1990. évi LXV. törvény 91. § (6) bekezdése szerint az önkormányzat gazdasági programja a képviselő- testület megbízatásának időtartamára, vagy azt meghaladó időszakra szól. Erzsébetváros Önkormányzatának gazdasági koncepciója 2011-2014. évekre vonatkozik.

**2. 1. Makrogazdasági tényezők áttekintése**

A 2011-es évtől a magyar gazdaság teljesítményét a belföldi felhasználásban és a külkereskedelemben egyaránt pozitív tendenciák fogják alakítani, amit a gazdasági válság hatásai kifutásának tulajdoníthatunk. A magyar gazdaság növekedése középtávon 3.5% körüli szinten stabilizálódhat.[[1]](#footnote-2) Ennek ellenére idén még érezhetőek lesznek a lakossági fogyasztásban a válság negatív hatásai. A háztartások keresletét nagy mértékben meghatározzák a kedvezőtlen munkaerő- piaci környezet, a megnövekedett törlesztőrészletek és a megváltozott fogyasztói magatartás.

Az új makrogazdasági pálya egyik leglényegesebb eleme egymillió munkahely teremtése tíz év alatt. Tekintettel a kormányzati prioritásokra, a kis- és középvállalkozásoknál számítanak kiemelten új munkahelyek létesítésével, ami a közigazgatás hatékonyság- növelésére és a költségvetési fegyelemre vezethető vissza. A vállalkozások számára így lehetővé válik, hogy a foglalkoztatás bővülése által növelhessék beruházásaikat is, melyeket az EU-források egészítenek ki. Tekintetbe kell vennünk a 2011. január elsejétől bevezetett új adórendszert is, mely a foglalkoztatás növekedésével jótékonyan hat a fogyasztásra.

A magyar kormány legfontosabb gazdaság- és fejlesztéspolitikai céljaként a foglalkoztatás bővítését jelölte meg, mely egyben a következő célok elérését is szolgálja: a gazdasági növekedés élénkítése, államháztartás egyensúlyának javítása, elosztórendszerek finanszírozásának stabilizációja, leszakadó társadalmi rétegek, térségek felzárkóztatása.

A rendelkezésre álló adatok alapján mind az export, mind az import növekedne az előrejelzési horizont végére. A várható növekedés hátterében az áll, hogy a következő években megvalósuló beruházások által kiváltott termelésből, s az abból generált profitot visszaforgatják, s újabb beruházásokat hajtanak végre.

**2. 2. A kormány fejlesztési irányai**

1. ***Az államháztartás hiányának és az államadósság csökkentése, a közkiadások növekedésösztönző elemekre történő átcsoportosításának folytatása mellett:*** A Kormány célkitűzései alapján 2011-ben a költségvetési hiány 3% alá fog csökkenni, mely mellett teljesülhet a 1.5%-os strukturális hiányban meghatározott középtávú költségvetési cél.
2. ***A pénzügyi szektor stabilitásának és megfelelő működésének biztosítása, a devizahitelek magas arányából származó kockázat csökkentésével:*** Pénzügyi felügyeleti és szabályozó szervek szerepének erősítése; a lakosság devizahiteleinek csökkentése, mely által a kockázati felár is csökkenne, tehát az államadósság finanszírozása olcsóbbá válik.
3. ***Foglalkoztatás bővítése:*** fiatal pályakezdők, idősebb munkavállalók, alacsony iskolai végzettségűek, kisgyermeket nevelő szülők, megváltozott munkaképességűek, be nem jelentett foglalkoztatás problémái
4. ***Üzleti környezet fejlesztése:*** Avállalkozásokat terhelő adminisztrációs terhek csökkentését a 2010. júliusban bejelentett Első Akcióterv is tartalmazza. Az adminisztrációcsökkentés olyan horizontális terv, mellyel a kormány a Nemzeti Együttműködés Programjával[[2]](#footnote-3) összhangban a KKV- szektor erősödését és új munkahelyek létrehozást várja.

Az adórendszer egyszerűsítésével és a vállalkozási adóterhek csökkentésével innovációra kívánják ösztönözni a vállalkozásokat. Szintén ezt szolgálja az új pályázati rendszer bevezetése.

1. ***Oktatási rendszer és foglalkoztatás kapcsolatának javítása:*** A munkaerő- kínálat és a munkaerő-piaci kereslet között szakadékot tapasztalhatunk. Jelenleg kidolgozás alatt áll az új Nemzeti Alaptanterv, mely különösen nagy hangsúlyt fektet olyan kompetenciák kialakítására, melyek a gazdasági tevékenységek során elengedhetetlenek, gondoljunk csak a kezdeményezőkészségre vagy a vállalkozói kompetenciára!

A pályaorientációt, a pályatanácsadást teljes körűen lehetővé kell tenni, hogy a munkaerő-piac elvárásaihoz igazítottan reálisan történjen meg a döntéshozatal.

A foglalkoztatáspolitikai célokkal szorosan összhangban kell állnia a szakképzési rendszer működtetésének, tehát olyan és akkora létszámú szakember kerül ki az oktatási rendszerből, amennyire szükség van.

A magyar gazdaság versenyképességét korlátozó tényező, hogy nem áll rendelkezésre megfelelő mennyiségű szakmunkás. A szakiskolai ösztöndíjrendszer bevezetése megteremti és fenntartja a tanulói motivációt és növeli a hiányszakmában végzettek arányát.

1. **A gazdasági program tervezési alapjai**

Erzsébetváros gazdasági programját úgy kell meghatározni, hogy figyelemmel legyünk a Képviselő-testület ehhez kapcsolódó, vagy ezt megalapozó rendeleteire, határozataira. Ezek közül legfontosabbak a 2011. évi költségvetési rendelet és az „Erzsébetváros Terv” Fejlesztési Program, de hatással vannak a helyi adó rendeletek, a térítési díj fizetés mértéke, valamint a lakások és nem lakás célú helyiségek bérleti díjairól szóló rendeletek, határozatok és sok más döntés is.

A gazdasági programhoz végzett számításokat a jelenleg érvényes központi szabályozásokra, előírásokra alapoztuk. Amennyiben az Országgyűlés vagy a Kormány új törvényeket, rendeleteket léptet életbe, azok változást idézhetnek elő a 2012-2014. évekre prognosztizált bevételi és kiadási előirányzatok tekintetében.

Az önkormányzat 2011-2014. évi bevételi lehetőségeinek, valamint a szokásos kiadások várható alakulásának közgazdasági becslésére kizárólag a makrogazdasági mutatók és a központi előrejelzések – az Európa 2020 stratégia végrehajtását megalapozó Előzetes Nemzeti Intézkedési Tervben szereplő 2010-2015. évek normatív pálya főbb paraméterei – alapján vállalkozhatunk, mivel a 2008. őszétől a mai napig tartó gazdasági válság hatása a későbbi években is több tekintetben meghatározza az önkormányzatok gazdálkodásának paramétereit. Ezt az állítást egy példával illusztrálva:

A mindenkori költségvetési törvények alapján, az önkormányzatokat a költségvetési évet két évvel megelőző évben az állandó lakhely szerint az adózók által bevallott, az Adó és Pénzügyi Ellenőrzési Hivatal által településenként kimutatott személyi jövedelemadó 40 %-a illeti meg. Így 2011. évben a 2009. évi bevallott személyi jövedelemadó 40 %-a, vagyis 1.580.327 millió Ft bevallott személyi jövedelemadó után 632.130,9 millió Ft az önkormányzatok részesedése. A 2010. évi bevallott személyi jövedelemadó még nem ismert, a bevallási határidő még nem telt le, a 2011. évi adatokat csak 2012-ben ismerhetjük meg. Az éves költségvetési törvények tervszámai alapján becsülhetjük meg, - feltételezve, hogy az átengedés 40 %-os mértéke nem változik - hogy milyen mértékben részesedünk ezen központi adónemből:

* 2010. évi költségvetési törvény szerint a személyi jövedelemadó bevétel 1.881.100 millió Ft, ennek 40 %-a 752.440 millió Ft, 19 %-kal több a 2009. évhez képest,
* 2011. évi költségvetési törvény szerint a személyi jövedelemadó bevétel 1.362.977 millió Ft, ennek 40 %-a 545.190,8 millió Ft, amely összeg 14 %-kal kevesebb a 2009. évhez képest.

Tekintettel a válság miatt megnövekedett munkanélküliségre (2008. 8 %, 2010. 11,3 %), valamint a bruttó átlagkereset indexének változásaira (2008. 107,5 %, 2010. 102,3 %) a 2010. évi költségvetési törvényben tervezett személyi jövedelemadó bevétel teljesítése és a 19 %-os növekedés bizonytalan. A 2011. évi személyi jövedelemadó egyrészt a válság, másrészt az új adórendszer, az egykulcsos adó hatását mutatja. Várható, hogy a 14 %-os csökkenés realizálódik. A személyi jövedelemadó 2011. évi csökkenése az átengedett központi adóknál és a normatív módon elosztott állami támogatásoknál 2013-ban jelenik meg. Ez a tény egyben példa a válság elhúzódó hatásaira is.

* 1. **A bevételek várható alakulása**

Az önkormányzat 2011-2014. évi gazdasági programjának összeállításakor a makrogazdasági mutatók mellett a számvitelről szóló 2000. évi C. törvény 15. és 16. § és az államháztartásról szóló 1992. évi XXXVIII. törvény 8/C. § szerinti elveket kell alkalmazni. Első lépésben a várható bevételeket kell felmérni és meghatározni annak érdekében, hogy a célok megvalósításához rendelkezésre álló források ismertek legyenek.

1. A 2012-2014. években várható **intézményi működési bevételeket** a 2011. évi költségvetésből kiindulva, az Előzetes Nemzeti Intézkedési Tervben közzétett fogyasztói árszínvonal változással számolva határozzuk meg.
2. **Az önkormányzatok sajátos működési bevételeinek** nagyságrendje meghatározó az önkormányzati működés, valamint a kötelező és önként vállalt feladatok ellátása szempontjából, mivel a működési kiadások közel 70 százalékára biztosítanak forrást. E jogcímen szerepelnek a helyi adók, az átengedett központi adók és az egyéb sajátos működési bevételek.
3. Az elmúlt évtizedek tapasztalata szerint a helyi és a központi adóbevételek általánosan évről-évre növekedtek. A megváltozott gazdasági környezet hatására ez a tendencia már 2011-ben sem érvényesül. Várható, hogy a következő két évet is a csökkenés, a stagnálás, vagy kismértékű növekedés fogja jellemezni.

A helyi adóbevételek csökkenése az **iparűzési adónál** már 2010-ben erőteljesen jelentkezett, 2011-ben a tervszám nem éri el az előző évi mértéket. A szakemberek véleménye az, hogy nem a fizetési morál romlása, hanem döntően a fizetésképtelenség és a válság miatt megszűnő vállalkozások miatt alakult ki a jelenlegi helyzet. A 2012-es évben további csökkenéssel, 2013-tól a prognosztizált infláció mértékével azonos növekedéssel számolunk.

Az **építményadó** esetében az iparűzési adónemhez hasonló jelenségek tapasztalhatók, kevés az új, adóztatható gazdasági társaság, a meglévő cégek egyre nagyobb számban élnek (a válság miatt) a részletfizetési lehetőséggel. Az adóalanyok, adótárgyak számának növekedésére akkor számíthatunk, amikor újra fellendül a gazdaság, beindulnak a tervezett szállodaépítések és vonzáskörzetükben új szolgáltatásokra nyílik igény. 2012-ben jelentős többletbevételt tervezünk az építményadó rendelet módosítása alapján a megemelt adótétel (1.165 Ft helyett 1.630 Ft/négyzetméter) hatására, 2013-tól az infláció mértéke szerinti növekedéssel kalkuláljuk az adóbevételt.

A **telekadóból** származó bevételek prognózisa hosszú távon a csökkenés lehet, mivel az úgynevezett „foghíj” telkeket idővel be kell építeni, ez viszont az építményadó növekedését eredményezheti.

2011-től új adónemmel bővült a kerületi Adóhatóság tevékenysége és az adóbevételek beszedésének lehetősége. Az **idegenforgalmi adót** 2011-ben 140.000 ezer Ft-ban tervezzük, e körüli nagyságrend reális a következő években is. Jelentős elmozdulást kizárólag a helyi adó törvény módosítása - az adó mértékének növekedése - eredményezhet.

1. A **központi adónemek** esetében a bevezetőben szemléltetett példa alapján 2012-ben változatlan szintű, 2013-ban csökkenő mértékű személyi jövedelemadóval számolhatunk. A 2014. évi személyi jövedelemadó bevételt az előző évhez képest emeltük a foglalkoztatottság növekedésének prognosztizált, 1,8 %-os mértékével. Bérfejlesztésből eredő növekedést a közszférában és a vállalkozási szférában egyaránt nem állítottunk be. A gépjárműadó bevételek esetében a lakónépesség csökkenésével azonosan az adótárgyak csökkenése is jellemző. Várható, hogy a gépjárműadó minimális mértékben csökkenni fog.
2. Az **egyéb sajátos bevételek** 2011. évi előirányzata az előző évvel azonos szintű, 1.390.218 ezer Ft. Az egyes tételek változása kétirányú: tervszinten növekedett az önkormányzati bérlakások lakbérbevétele, a nem lakás célú helyiségek bérleti díja, a parkolási bevétel és a közterület használati díj, csökkent a Garay téri Piac bevétele, az egyéb bérleti díj és a parkolóhely megváltás díjából származó bevétel előirányzata. E bevételek döntő része az ERVA Zrt. gazdálkodási körében realizálódik. A 2010-2014-es ciklusban a bérleti díjbevételek növekedésével számolunk, amelyhez az önkormányzat a közeljövőben tervezi kiadni az új, önkormányzati tulajdonú lakások és nem lakás célú helyiségek hasznosításáról szóló koncepciót. A parkolási bevételek alapvető változtatása terv szinten már megfogalmazódott, ennek hatását még nem ismerjük. Az egyéb bérleti díjakból származó bevételek a 2011. év szintjén reálisak. A Garay Piac bevételei jelenleg csökkennek, a válságból való kilábalás jegyében csekély növekedést veszünk figyelembe.
3. Az **önkormányzatok költségvetési támogatásának** alakulását a mindenkori éves költségvetési törvény határozza meg. A költségvetési törvény alapján 2011. évben az állam által támogatott, kötelezően ellátandó és önként vállalt feladatokra 1.592.346 ezer Ft normatív módon elosztott, továbbá 38.410 ezer Ft normatív, kötött felhasználású támogatás illeti meg az önkormányzatot. A normatív támogatás összege két elemből tevődik össze: az állami támogatásból és a normatív módon elosztott személyi jövedelemadóból.

A 2012-2014-es évek viszonylatában a központi költségvetési támogatások mértéke a jelenleginél alacsonyabb szintet fog jelenteni, egyrészt annak normatív módon elosztott személyi jövedelemadó tartalma miatt 2013-tól jelentős, 10 % feletti csökkenést prognosztizálunk. Másrészt a népességszám és azon belül az ellátottak számának (óvodások, általános iskolai tanulók, középiskolai tanulók) csökkenését követi a támogatás összegének változása.

1. **Támogatásértékű működési és felhalmozási bevételek** jogcímen a Társadalombiztosítási Alap finanszírozza az Erzsébetvárosi Egészségügyi Szolgálat működését, továbbá az ERISZ által ellátott házi szakápolás szolgáltatás feladatot. Az ERESZ 2011. évi költségvetésében az ellátott feladatokkal arányosan, a megkötött szerződés szerint 144.818 ezer Ft támogatásértékű működési bevétel szerepel. Az ERISZ 2011. évi költségvetésében 3.000 ezer Ft összegű a támogatásértékű bevétel. E bevétel évek óta csökkenő tendenciát mutat, arányosan a népességszám változása miatti feladatellátás volumenével. A következő években évenként kismértékű csökkenést ütemezünk.

Egyéb támogatásértékű bevételekkel – amelyek a különféle nyertes pályázatok alapján illetik meg az önkormányzatot – 2011. kivételével, szerződéskötés hiányában a gazdasági programban nem számolunk.

1. **Tárgyi eszközök, immateriális javak értékesítése** jogcímen a 2011. évi javasolt költségvetési előirányzat 1.580.835 ezer Ft. A gazdasági válság és a jelenlegi hitelezési válság hatására az értékesítési lehetőségek az árak és a kereslet tekintetében is kedvezőtlenek. A gazdasági előrejelzések alapján várható, hogy 2011-ben és a következő években nagyobb forgalom alakul ki az ingatlanpiacon. Az óvatosság elve figyelembe vételével évente 700 millió Ft ingatlanértékesítésből származó bevétellel számolunk a 2012-2014. években.
2. Az **önkormányzatok sajátos felhalmozási és tőkebevételei** 2011. évrejavasolt előirányzata 400.000 ezer Ft. (E bevételek beszedése az Erzsébetvárosi Vagyonkezelő Zrt. tevékenységi körébe tartozik. A tervszámok kidolgozása a társaság üzleti tervének összeállításakor történik meg.)

Az elmúlt két év tapasztalata, hogy a tervezettnél sikeresebb volt a lakásértékesítés, ugyanakkor például a hitelezési lehetőségek beszűkülése miatt a tervezett mértéktől elmaradt a nem lakás célú helyiségek értékesítése. A 2011. évet követő évekre 5 - 5 %-os növekedést tervezünk.

1. A **pénzügyi befektetések bevételei** jogcímen 2011. évben 220.000 ezer Ft előirányzatra tett javaslatot az előterjesztő. A kötvénykibocsátásból származó 4 milliárd Ft forgatásából származó kamatbevétel 2011. évben először képezi forrását az adósságszolgálat teljesítésének. E megoldást azért kell kiemelni, mert ebben az esetben az adósságszolgálatot nem a felhalmozási forrásokból, hanem klasszikusan működési forrásból lehetséges fedezni.
   1. **A kiadások várható alakulása**
2. **A Működési kiadások** prognózisa alapvetően három megközelítésben készült. A személyi juttatások és a munkaadókat terhelő járulékok 2012. évi adatánál figyelembe vettük a 2011. évi létszámcsökkentés szintre hozását, 2013-tól pedig a közszféra létszámának központi prognózis szerinti fogyását. A dologi és egyéb folyó kiadások, a támogatásértékű működési kiadások, a működési célú pénzeszközátadások esetében a központi előrejelzés szerinti infláció mértékének megfelelő a növekedés. Az államháztartás működési rendjéről szóló 292/2009. (XII. 19.) kormányrendelet 36. § (1) bekezdés *h)* pontja szerint az önkormányzat többéves kihatással járó feladatait éves bontásban kell figyelembe venni. A dologi kiadások között a közigazgatási területen napi 24 órás élőerős őrzés-védelmi feladatok ellátása 2012-ig évi 150 millió Ft-tal, 2013-ban évi 75 millió Ft-tal szerepel. A kerület biztonsága érdekében a 2014. évi prognosztizált dologi kiadásoknál 75 millió Ft-ot állítottunk be.

Változatlan szinten számolunk az ellátottak pénzbeli juttatásával és az általános tartalékkal. A társadalom-, szociálpolitikai és egyéb juttatás, támogatás mértéke is változatlan, mivel még nem ismertek az új szociális ellátó rendszer céljai és elemei.

1. A 2011-2014. évi gazdasági programban szereplő **felújítási, felhalmozási kiadások** alapja a 2011. évi elfogadott költségvetés 8.771.506 ezer Ft-tal, a 2012-2014 évekre vonatkozó összevont adatok az „Erzsébetváros Terv” Fejlesztési Programban szereplő felújítási, beruházási feladatok összesen adataival azonosak. Kivétel a Százház utcai Rekreációs Központ beruházás 2012. évi adata. Ez esetben csökkentett összeget, vagyis nem a teljes szerződött összeget tartalmazza az anyag.
   1. **A működési bevételek és kiadások mérlegszerű összehasonlítása**

A prognosztizált adatok alapján a működési bevételek 2011-2014. között először csökkennek, majd az utolsó évre 1,7 %-kal növekednek, a működési kiadások kezdeti csökkenését 1,2 %-os növekedés jellemzi a ciklus végére. Ebből az a következtetés vonható le, hogy a válság elhúzódó (utó)hatásai miatt jelentős növekedéssel nem számolhatunk, a jelenlegi ciklusban a 2011. évi stabilizációt követően a működési feladatellátás szintentartása lehet a célkitűzés.

A működési mérleg egyenlege minden évben közelít az egyensúlyi állapothoz, /-/ 76.745 ezer Ft és /+/ 84.180 ezer Ft között mozog, többségében pozitív összeget mutat. A 2014. évi pozitív változást az építményadó bevétel tervezett emelése és a kerületőrség kiadásainak csökkenése eredményezi.

Erzsébetváros költségvetési pozíciója ezzel szemben számottevő működési többlet elérését kell, hogy célozza. Az önkormányzat egyik fontos célkitűzése, hogy mielőbb megtalálja azokat a megoldásokat, amelyekkel az egyes ágazatok, szakterületek tekintetében a mai állapot szerinti, örökölt kedvezőtlen szerkezetet jobbítani lehet. Erre példa a vagyongazdálkodás körében a lakások és nem lakás célú helyiségek hasznosítása és működtetése, ahol sürgetően megoldást kell találni a bevételek növelésére és a kiadások csökkentésére.

Célkitűzésként megfogalmazódik, hogy összességében, a ciklus végére el kell érni

* a működési kiadások 5 %-os csökkentését, amely körülbelül 500 millió Ft-os mértéket jelent, vagy
* meg kell valósítani a jelenlegi kiadási szint megtartása mellett a működési bevételek prognosztizált mértéken felüli, 5 %-os növelését.

Változatlanul célkitűzés kell legyen a hatékonyság növelése, a közpénzek takarékos, gazdaságos felhasználása. E célt nem csupán a központi előírások maradéktalan betartása miatt tartja fontosnak az önkormányzat. Ahhoz, hogy Erzsébetváros tovább fejlődhessen, hogy a kötelező és az önként vállalt feladatok ellátásának színvonalát tovább növelhessük, a lakosság részéről megfogalmazott jogos igényeket szélesebb körben váltsuk valóra, szükséges a hatékonyság és a gazdaságosság szempontjait maradéktalanul érvényesíteni.

* 1. **A felhalmozási bevételek és kiadások mérlegszerű összehasonlítása**

A mérlegszerű kimutatásban (1. számú melléklet) kizárólag a képviselő-testületi döntéssel már alátámasztott felújítási és felhalmozási kiadások szerepelnek. A legnagyobb tétel a 2011. évi költségvetésben jóváhagyott előirányzatokat tartalmazza, 2012-től viszont csökkenő szintet mutatunk be.

A felhalmozási bevételek adatai 2011. évben azonosak a költségvetésben szereplő előirányzatokkal, 2012-től óvatos becslés alapján, csökkentett összegű értékesítési bevételek szerepelnek a táblázatban. A működéssel ellentétben jelentős felhalmozási hiány keletkezik, amelyet döntően a jelenleg folyamatban lévő ÖKIF- hitelprogramból tervezünk fedezni. A 2012-2013. években a külső és belső források és az igények közötti ütemkülönbség is megjelenik.

Az ütemkülönbség kezelésére több megoldás lehetséges:

* a források hiánya miatt későbbi időpontban kell indítani a felújításokat, beruházásokat, vagy
* el kell érni a saját bevételek prognosztizáltnál magasabb szintjét, saját forrásból kell finanaszírozni a tervezett feladatokat, vagy
* újabb hitelfelvétellel lehet a megfelelő külső forrásokat biztosítani.

A vázolt megoldások közül kizárólag az első kettő alkalmazható, mivel az önkormányzat hosszú távon nem kíván újabb jelentős hiteleket felvenni. Egyrészt a hitelfelvétel jelenleg igen kedvezőtlen konstrukcióval lehetséges, másrészt a biztonságos gazdálkodás érdekében a már meglévő adósságszolgálatot nem kívánja jelentős hitelfelvétellel növelni.

A fentieken kívül, különféle felújítási vagy beruházási célú, többségében európai uniós pályázatokból származó források segíthetik Erzsébetváros gyarapodását. Ebben az esetben az önkormányzat saját bevételeiből kizárólag az önrészt kell megteremteni.

A pályázati részvételhez szükséges szakértelem és gyakorlat rendelkezésre áll, a feladatok, a kerület érdekeivel összhangban álló pályázati kiírások esetén a sikeres részvétel.

* 1. **Az önkormányzat adósságszolgálata 2029. év végéig**

A 2. számú melléklet az önkormányzat hosszú lejáratú adósságszolgálati kötelezettségeit mutatja be a teljes futamidőt figyelembe véve, 2007-2029. évekre. Megállapítható, hogy az adósságállomány 2007-től 2011-ig 3.096.580 ezer Ft-ról 7.581.480 ezer Ft-ra, 144,8 %-kal növekedett. Az adósságállomány jelentős növekedése az önkormányzati kötvény 2007-2008. évi kibocsátásának hatását mutatja. A kötvény, mint külső forrás nyújt fedezetet a **Százház utcai Rekreációs Központ** beruházáshoz, amely felhasználás hiányában a 2011. évi költségvetésben 1 milliárd Ft-tal a **felhalmozási kiadások előirányzatai** között, a további rész **beruházási céltartalék** előirányzatként szerepel.

A hitelállomány további növekedése a jelenleg felhasználás alatt álló „Önkormányzati Infrastruktúrafejlesztési Hitelprogram” (ÖKIF- hitel) szerződés keretében, 2011-2012. években még igénybe vehető, nagyságrendben 2,8 milliárd Ft összegű kedvezményes kamatozású felhalmozási célú hitelekből várható. Az adósságállomány mértékének folyamatos csökkenését 2014-től mutatja a táblázat. **A Madách Imre Gimnázium felújításához igénybevett kedvezményes kamatozású hitel törlesztése 2016-ban jár le. A Jósika utcai, a Százház utcai, és a Dob utcai önkormányzati bérlakásépítés állami kamattámogatásos és célhitelei törlesztése 2020-ig tart. 2021-ben telik le a korábbi ÖKIF 2. és 3. hitelfelvétel törlesztése. Ezt követően 2027-2029-ig kell visszafizetni a jelenleg felhasználható ÖKIF 2., 3. és 4. hiteleket valamint a kötvényt.**

Előnyt jelent a tőketörlesztés és a kamatfizetés terhét illetően, hogy a kibocsátott kötvény bevétele jelenleg is rendelkezésre áll. A szabad pénzeszköz forgatásából származó kamatbevétel az adósságszolgálat egy részéhez biztos fedezetet nyújt.

* 1. **Az önkormányzat likviditási helyzete**

Erzsébetváros 2011. évi költségvetése tartalmazza a bevételi és kiadási előirányzatok felhasználási tervét (a költségvetési rendelet 3/b számú táblázata), amely ez évre a bevételek és kiadások felmerülése miatti ütemkülönbség alapján éves szinten átlagosan 300 millió Ft alatti **likvidhitel** igénybevételt mutat. A likviditási hitel igénybevételének célja, hogy áthidalja a felmerülő kiadások és a későbbikben realizálható bevételek miatti átmeneti pénzhiányt. A megoldás előnyt jelent a finanszírozásban, hátránya, hogy kamatkiadásokat indukál, elvonva ezzel a szabad forrásokat a feladatellátás területéről.

A 2011. évi költségvetés finanszírozását jelenleg a 2010. május hónapban, a számlavezető pénzintézettel megkötött szerződés alapján 1 milliárd Ft összegű folyószámlahitel szerződés biztosítja.

Kedvezőbb likviditási helyzetet eredményezhet, ha a felhalmozási bevételek az év első negyedévében vagy félévében realizálódnak. Célként lehet kitűzni, hogy a folyamatos működés és feladatellátás zavartalan biztosítását likviditási hitel igénybevétele nélkül oldja meg az önkormányzat.

1. **Az ingatlanvagyonnal való gazdálkodás koncepcionális elemei**
   1. **Az Önkormányzat ingatlanvagyonának jellemző adatai**

A koncepció elkészítésének alapja Erzsébetváros Önkormányzata ingatlanvagyonának aktuális helyzetének a felmérése. Az 4.3. pont alatt meghatározott cél eléréséhez vezető első lépés az Önkormányzat aktuális vagyoni helyzetének bemutatása, amelynek főbb adatai – a lakások és nem lakás célú helyiségek tekintetében - a következők:

*1.sz. táblázat:*

*Az Önkormányzat vagyoni helyzetének bemutatása*

|  |  |  |  |
| --- | --- | --- | --- |
| **megnevezés** | **db** | **terület összesen**  **(nm)** |  |
|
| 100 %-os önkormányzati épületben lévő lakások | 931 | 41.067 |  |
| társasházakban lévő lakások | 2219 | 96.040 |  |
| **lakások összesen** | **3150** | **137.107** |  |
| 100 %-os önkormányzati  épületekben lévő nem lakás célú helyiségek | 151 | 13.332 |  |
| társasházakban lévő nem lakás célú helyiségek | 1548 | 152.498 |  |
| **nem lakás célú helyiségek összesen** | **1699** | **165.830** |  |

A táblázat az ingatlan vagyon 2010. december 31-i állapotát tükrözi, az önkormányzati ingatlanvagyon vagyonkataszter adatai alapján, megjegyezve, hogy bár az adategyeztetések első köre lezárult, az adatok elenyésző mértékben még módosulhatnak.

* 1. **Az Önkormányzat ingatlanvagyon értékének változása 2006. és 2009. közötti időszakban**

Amennyiben a vagyon könyv szerinti bruttó értékének változását, illetve a változás tendenciáit kívánjuk nyomon követni, érdemes visszatekinteni az utóbbi évek hasonló adataira (minden esetben az év utolsó napján aktuális adatokra, ugyancsak ezer forintban):

*2. sz. táblázat:*

*Az önkormányzati vagyon könyv szerinti bruttó értékének változása 2006- 2009 között*

|  |  |  |  |  |
| --- | --- | --- | --- | --- |
|  | **2006.** | **2007** | **2008** | **2009** |
| **forgalomképtelen ingatlanok** | 21 528 449 | 21.649.391 | 21.862.548 | 22.278.149 |
| **korlátozottan forgalomképes ingatlanok** | 10 833 453 | 11.438.223 | 12.031.027 | 11.734.584 |
| **forgalomképes ingatlanok** | 14 102 762 | 14.351.313 | 14.130.045 | 15.272.367 |
| **összesen:** | 46 464 664 | 47.438.927 | 48.023.620 | 49.285.100 |

A forgalomképtelen ingatlanok értékének növekedése a közterületek felújítása során elvégzett beruházások értékének aktiválásából adódik.

A korlátozottan forgalomképes ingatlanok esetében beállt értéknövekedés egyrészt az intézményekben elvégzett felújítási beruházásokból adódik, másfelől abból az okból, hogy a műemléki védettség alá helyezett ingatlanokat a forgalomképes vagyonból a korlátozottan forgalomképes vagyonba kellett átsorolni.

A forgalomképes ingatlanok értékváltozásai részben – a korlátozottan forgalomképes vagyon értéknövekedésénél jelzett – átsorolásból, részben a forgalomképes ingatlanok eladásából adódnak.

Megjegyezzük, hogy a 2010. év végi értékadatok a vagyonkimutatással a későbbiekben állnak majd rendelkezésre, várhatóan március hónap folyamán, a zárási feladatok befejeztével.

* 1. **A vagyongazdálkodás céljai vagyoncsoportonként**

Forgalomképtelen törzsvagyon: Törvényben, vagy speciális célok miatt a helyi önkormányzati rendeletben forgalomképtelennek minősített törzsvagyon nem értékesíthető. A forgalomképtelen törzsvagyon esetében is tervezni kell a vagyonmegóvást, a vagyon fenntartását, az esetleges beruházásokkal, fejlesztésekkel való értéknövelést, gyarapítást. E körben elsősorban a közutak felújítása kerülhet szóba.

A forgalomképtelen vagyon bérbeadására elsődlegesen a közterületek esetében van lehetőség.

Az inflációs veszteségek kiküszöbölése érdekében hasznos időről-időre áttekinteni a közterület-foglalási díjakat. Ezen túlmenően érdemes elemezni a bevételek alakulását a közterület-használat egyes típusai szerint.

Korlátozottan forgalomképes törzsvagyon: A kiindulópont az önkormányzati feladatok /oktatás, egészségügy, szociálpolitika, művelődés stb./ ellátásához szükséges vagyonelemek meghatározása.

Az Önkormányzatnak megfelelő ágazati koncepciókkal, tervekkel kell rendelkeznie, melyek alapját képezhetik az önkormányzat vagyongazdálkodási feladatainak is ebben a körben. (Önkormányzati intézmények létrehozása, megszüntetése, összevonása, adott intézmények szolgáltatásának kiterjesztése, vagy szűkítése).

Fentiek alapján meghatározható a korlátozottan forgalomképes ingatlanok célszerű köre, továbbá azok megoszlása, a szükséges karbantartások, felújítások és az új beruházások is(építések és vásárlások).

A korlátozottan forgalomképes ingatlanok körében kívánatos cél a hasznosítás rugalmassága abban a tekintetben, hogy egyes vagyontárgyak (pl. iskolaépületek) esetében a gyermeklétszám csökkenése nem feltétlenül indokolja a vagyontárgy kivonását a törzsvagyonból, azonban feltétel bekövetkeztéig (a példánál maradva: a gyermeklétszám várható növekedéséig) az ingatlan átmenetileg más funkcióra használható, vagy bérbe adható.

Forgalomképes vagyon: Alapvető elv az, hogy a forgalomképes vagyon hasznosítása elsősorban gazdasági szempontok szerint kell történjen**.** Ennek megfelelően a forgalomképes vagyonnal való gazdálkodás szervezeti és hatásköri szabályozása is úgy célszerű, ha lehetőséget ad a gazdasági életben szokásos üzleti technikák sikeres alkalmazására. Az üzleti életben megszokott, jelentős mértékű rugalmasságot mutató üzleti tárgyalásoknak az Önkormányzat esetében nincs helye, azonban a versenyeztetés, mint eszköz, jogszabályban előírt és hatékony módszer.

A forgalomképes vagyonnal történő gazdálkodás előfeltételei:

* Az Önkormányzatnak rendelkeznie kell olyan pontos vagyonnyilvántartással, amely áttekinthetővé teszi a vagyonelemek körét és tartalmazza azokat a legfontosabb adatokat, amelyek alapján stratégiai célkitűzések megfogalmazhatók, illetve amelyek alkalmasak akár konkrét vagyonelemmel kapcsolatos hasznosítási cél meghatározására. E vagyonnyilvántartás a vagyonkataszter által rendelkezésre áll. Nem megoldott azonban- és ez rövid távon kitűzhető és elvégezhető- hogy a hasznosítás konkrét módjának adatait tartalmazó, jelenleg a vagyonkezelő társaságnál rendelkezésre álló adatok (helyiség- nyilvántartás) a Polgármesteri Hivatal számára legalább passzív módon naprakész állapotban elérhető legyen (ez az igény a vagyonkezelővel korábban is fennállt, azonban csak részlegesen, a lakásügyi adatok tekintetében sikerült előrelépést elérni).
* Azon vagyonelemeknél, amelyek a jelen állapotukban nem, vagy nem a legjobban hasznosíthatóak, meg kell vizsgálni, hogy valamely értéknövelő beruházássalkialakítható-e olyan állapot, amely esetén a hasznosítás során elérhető bevétel-növekedés a ráfordítást egy megtérülési időn belül meghaladja. Pl.: lakások komfortosítása, részleges vagy teljes felújítása, hiányzó közmű bevezetése, energiaracionalizálása oly módon, hogy a beruházás végrehajtását a bérlőre áthárítva vagy az önkormányzat által elvégzett beruházás költségét a bérleti díjban érvényesítve.
  1. **A vagyongazdálkodás elemei**

Az ingatlangazdálkodási koncepció alkalmazása során egyaránt komplex módon tekintetbe kell venni a vagyonhasznosítás, a vagyonmegőrzés és a vagyongyarapítás feladatait.

**4.4.1. Vagyonhasznosítás**

A vagyonhasznosításon, hasznosuláson általában a vagyon elidegenítését (értékesítését), bérbeadását, az elért hozamot értjük. A koncepcionális elképzelés kialakítása érdekében vagyonelemenként szükséges műszakilag felmérni az állapotot, az abból levezethető alternatívákat, az elérhető bevételeket, a szükséges ráfordítási igényeket, költségeket, a jogi helyzetet, az esetleges rendezetlenségeket, s a megteendő intézkedéseket, pl.: egyes ingatlanok esetében művelési ág változtatása, telekalakítás.

A felmérés alapján hosszabb távon elképzelhető, hogy egy és ugyanazon vagyontárgyra időszakosan eltérő hasznosítási elképzelés dolgozható ki (pl. hosszabb távon értékesítésre kijelölt ingatlan bérbeadása mindaddig, amíg a jogi rendezetlenség elhárul).

Teljesen önkormányzati tulajdonú lakó-, vagy vegyes tulajdonú épület értékesítésére csak kiürített állapotában kerülhet sor. Az épületek hasznosítási, vagy egyéb cél miatti kiürítése esetén az épületekben található lakások bérlői számára elsősorban cserelakást kell felajánlani, a bérleti jogviszony pénzbeli térítés ellenében történő megszüntetésére csak kivételes esetben kerülhet sor.

Általában a kívánatos migrációhoz megfontolandó egy-két üres épület kijelölése és használhatóvá tétele. Bevonni a beruházókat, bankokat minőségi lakások kialakítására, tetőtér beépítésére.

**4.4.2. Vagyonmegőrzés**

A vagyon megőrzése, működőképes állapotban tartása ráfordítást igényel. A karbantartások és felújítások elmaradása az épületeket, épített közterületeket stb. illetően a vagyontárgy romlásával és értékvesztésével jár.

Az ingatlangazdálkodási koncepcióhoz, irányelvekhez szükséges felmérni a vagyontárgyakra vonatkozókarbantartási és felújítási szükségleteket, prioritásokat, megbecsülve a karbantartás és felújítás elmaradásából eredő funkcionális problémákat, illetve később jelentkező többletköltségeket is.

Vannak olyan vagyonelemek, amelyek más értelemben szorulnak vagyonmegőrzésre, gondolunk itt az önkormányzat értékpapírokban, üzletrészekben, megjelenő vagyonára. A piaci folyamatok állandó figyelemmel kisérésével a portfolió vagyon egyes elemeinek cseréjével őrizhető meg a portfolió vagyon összesített értéke. A portfoliókezelési tevékenység ezért ugyancsak ide, a vagyonmegőrzés csoportjába sorolandó.

**4.4.3. Vagyongyarapítás**

A vagyonnövekedésen az önkormányzat vagyonának adott időszak alatt elért növekményét értjük nem számviteli, hanem gazdasági értelemben, vagyis az önkormányzat vagyontárgyainak (ingatlan, értékpapír stb.) értéknövekedését aktív önkormányzati tevékenység (beruházás), várospolitikai, vagy éppen a kedvező piaci változások is eredményezik, de a kerület és az önkormányzat pozitív illetve negatív megítélése is változtatja az ingatlanok értékét, azaz a teljes portfóliót . Beleértendők az önkormányzat feladatainak érdekében felmerült fejlesztések (pl. oktatási létesítmény építése, felújítása), a vagyon takarékosabb üzemeltetését szolgáló fejlesztések (pl. takarékosabb fűtési rendszerre való átállás).

Az önkormányzat vagyongazdálkodása során a fenti három feladat komplexen jelenik meg, keveredve egymással, alárendelten a vagyongazdálkodási koncepciónak, irányelvnek.

* 1. **Az ingatlanvagyonnal történő gazdálkodás fontosabb célkitűzései**

1. A vagyongazdálkodással kapcsolatos költségek csökkentése.
2. A vagyongazdálkodás költséghatékonyságának növelése.
3. Az ingatlan hasznosítás elsődleges formája a pályáztatás, viszont licitálás útján több bevételhez juthat az önkormányzat és gyorsabb az eljárás is.
4. Az ingatlanhasznosításra vonatkozó jogi és nem jogi szabályozások átláthatóvá tétele, egyszerűsítése.
5. A vagyonhasznosítási folyamatok optimalizálása: gyorsabbá és hatékonyabbá tétele.
6. Az ingatlan kezelési feladatok ellátásának hatékonyabbá tétele.
7. Az ingatlanok folyamatos értékesítése előre meghatározott ütemterv szerint, különös tekintettel a jelentős értékű, a 10 %-nál kisebb önkormányzati tulajdoni arányú épületekben található lakásokra és helyiségekre, valamint a 7.d.) és 7.3.c) pontjában foglaltak szerint kiürítésre kerülő épületekre.
8. Az ÖKIF forrás koncentrált, egy adott épületre, épület szűk csoportjára történő felhasználása, ezáltal egy, esetleg az épületek egy szűk csoportjának megközelítőleg a teljes felújítása, illetve rehabilitációja.
9. Az önkormányzat a vegyes, vagy teljes egészében magántulajdonú házak részére, a legszükségesebb munkálatok elvégzéséhez (életveszély elhárítása, kémények felújítása, érintésvédelem) nyújt visszatérítendő, vagy részben állami forrásból szerzett vissza nem térítendő támogatást. 2011. Erzsébetvárosban a kémények éve.
10. A jelenleg teljes egészében lakó, illetve vegyes rendeltetésű épületek esetén előzetes kalkuláció alapján készített ütemterv alapján kerülhet sor azoknak az épületeknek a társasházzá alakítására, amely épületek költsége- beleértve a társasházzá alakítást, illetve az egyes lakások értékesítését megelőzően szükséges műszaki felújításokat- az Önkormányzat szempontjából gazdaságossági, illetve gazdálkodási szempontból vállalható.
11. A nem fizető bérlőkkel, vállalt felújítást el nem végzőkkel, részletfizetést megsértőkkel szemben gyorsítani és szigorítani az eljárásokat, behajtást, kilakoltatás eredményesebbé tétele, szankciók alkalmazása.
    1. **Általános célok és elvek a lakásgazdálkodás területén**
12. A lakásgazdálkodás rendszerének átalakítása a piaci alapú lakásgazdálkodáshoz- a valóban rászorultak támogatásának megőrzése mellett- úgy valósulhat meg, ha élünk a törvény adta három lehetőséggel. Ezek a következőek: piaci alapú, költségelvű és szociális bérleti díj. A piaci alapú bérleti díj a szabad lakásbérlet piacon kialakult bérleti díjhoz közelítő mértéket mutat. A költségelvű bérleti díj nem a piacon kialakult bérleti díjhoz igazodik, hanem az adott lakás fenntartásának a tényleges és a felújítási tartalékot tartalmazó tervezett költségéhez. A szociális bérleti díjak esetében a rászorultságot felül kell vizsgálni, s a középtávú időszak végére a szociális alapon bérbe adott nagyon szűk számú lakás bérleti díjára lehet pályázni.
13. Azon vegyes tulajdonú társasházak esetében, amelyekben az Önkormányzat tulajdoni hányada a 10 %-ot nem haladja meg, az önkormányzati tulajdonú lakások értékesítése.
14. Vízóra felszerelése ütemezetten és kötelezően minden önkormányzati tulajdonú lakásba, az üres lakásokba pedig sürgősen.
15. Lakásbérlők kihelyezése azon épületekből, lakásokból, melyek műszaki állapota olyan mértékben rossz, hogy felújításuk, korszerűsítésük gazdaságosan nem oldható meg, vagy amelyek kiürítése az épületre vonatkozó önkormányzati hasznosítási elképzelés miatt szükséges.
    1. **Általános célok és elvek a helyiséggazdálkodás területén**
16. Azon vegyes tulajdonú társasházak esetében, amelyekben az Önkormányzat tulajdoni hányada a 10%-ot nem haladja meg, az önkormányzati tulajdonú nem lakás céljára szolgáló helyiségek értékesítése.
17. A jelenleg hasznosítatlan, üresen álló helyiségek csökkentése (különös tekintettel a romos, vizes pincékre, amik után közös költséget kell fizetni, ugyanakkor nem jut általuk bevételhez az Önkormányzat).
18. Vízóra felszerelése minden olyan önkormányzati tulajdonú nem lakás céljára szolgáló helyiségbe, amelyekbe a vízóra felszerelésnek műszaki lehetősége fennáll.
19. A helyiségbérlők kihelyezése azon épületekből, helyiségekből, amelyek műszaki állapota olyan mértékben rossz, hogy felújításuk, korszerűsítésük gazdaságosan nem oldható meg, vagy amelyek kiürítése az épületre vonatkozó önkormányzati hasznosítási elképzelés miatt szükséges.
    1. **Az ingatlanhasznosítási koncepció végrehajtása érdekében szükséges döntések**
20. A koncepció végrehajtásához szükséges jogszabályi környezet megteremtése. Szükséges valamennyi vagyongazdálkodási tárgyú helyi önkormányzati rendelet felülvizsgálata és módosítása. A módosítás elsődleges szempontjai:
    * + a jogszabályszöveg belső koherenciájának helyre állítása;
      + a jogszabályokat szigorúbbá tenni és betartásukat szigorúbban ellenőrizni;
      + Tegye lehetővé, illetve segítse elő Erzsébetváros Önkormányzata 2011-2014 közötti időszakra vonatkozó középtávú ingatlanhasznosítási koncepciójában foglaltak végrehajtását.
21. A megfelelő jogszabályi környezet mellett az Önkormányzat, a Polgármesteri Hivatal és ERVA Zrt. közötti hatékony kommunikáció előfeltétele - és egyben egyik fontos eleme is – a koncepció végrehajtásának. A gyors, egyszerű és hatékony kommunikáció megteremtése érdekében szükség van a Polgármesteri Hivatal épületei és ERVA Zrt. épületei között egy olyan számítástechnikai összeköttetésnek, amely lehető teszi minkét fél számára az egyik, illetve a másik fél által használt számítástechnikai programokhoz, adatbázisokhoz való hozzáférését.
22. A Képviselő-testületnek döntenie kell a jelentős értékkel bíró ingatlanok hasznosításának módjáról, illetve az értékesítendő ingatlanok értékesítési üteméről. A Képviselő-testületnek a döntését oly módon kell meghoznia, hogy lehetőség legyen az ingatlanok folyamatos pályáztatására, a sikertelen pályázatról a Képviselő-testület részére nyújtott utólagos tájékoztatás mellett.
23. A Képviselő-testületnek döntenie kell a koncepció 7.d) és 7.3.c) pontja alapján a középtávon, 2011. és 2014. között kiürítésre kerülő épületekről és a kiürítés üteméről, valamint egyidejűleg a kiürítést követő hasznosításáról is.
24. A Képviselő- testületnek döntenie kell arról, hogy az ÖKIF forrást mire kívánja koncentráltan fordítani a lehetőség szerint teljes felújítás, illetve rehabilitáció elvégzése érdekében.
25. A Képviselő-testületnek döntenie kell arról, a jelenleg teljes egészében önkormányzati tulajdonú lakó, illetve vegyes tulajdonú épületek közül középtávon, 2011. és 2014. között mely épületeket és milyen ütemezésben kíván társasházzá alakítani a lakásoknak a bennük lakó bérlők részére történő értékesítés érdekében.
26. A Pénzügyi és Kerületfejlesztési Bizottságnak döntenie kell azokról a módszerekről, amelyek segítségével felgyorsítható a 10 %-nál kevesebb önkormányzati tulajdonnal rendelkező épületekben található önkormányzati tulajdonok elidegenítése.
27. A Pénzügyi és Kerületfejlesztési Bizottságnak döntenie kell azokról a módszerekről, amelyekkel elérhető, illetve felgyorsítható az önkormányzati tulajdonú lakások és nem lakás céljára szolgáló helyiségeknek vízórával történő felszerelése.
28. A Pénzügyi és Kerületfejlesztési Bizottságnak a – 2011. évi költségvetés elfogadását követően, a költségvetésben meghatározott kiadási előirányzat keretei között – a társasházak részére nyújtandó visszatérítendő és vissza nem térítendő felújítási támogatásokra kiírandó pályázatban rögzítenie kell, hogy 2011. évben a kéményfelújítással és életveszélyt elhárító érintésvédelemmel kapcsolatos munkálatok prioritást élveznek a pályázatok elbírálása során.
29. **Erzsébet terv**

Az Erzsébet terv egy olyan- a kerület egészét- átfogó program, mely a következő kulcscélokat jelöli ki Erzsébetváros fellendülése érdekében:

* + - Közintézmények rekonstrukciója, felújítása
    - Európa Belvárosa Projekt megvalósítása
    - Közterültek felújítása
    - Erzsébetváros Rehabilitációs Programja
    - Közoktatási célú beruházások- ÖKIF3.
    - Kulturális és Sportcélú infrastruktúra kialakítása
    - Erzsébetvárosi Rekreációs Központtal kapcsolatos beruházás
    - Kerületi egyházak támogatása

Erzsébetváros jövőjét látványosan determináló tervről van szó, mely egyben az új időszámítás kezdetét is jelenti. Kerületünk kulturális értékeit meg kell őrizni, meg kell állítanunk azt a folyamatot, hogy közösségi terek szűnnek meg. A programban tetten érhető, hogy a közösség tagjai mire helyezik a hangsúlyt.

Több szempontból is figyelemre méltó:

1. Területileg fogja közre Erzsébetvárost.
2. Minden generációt szem előtt tartunk, így kerületünk lakosai a fiataltól az idősekig magukénak érezhetik Erzsébetvárost.
3. Tárgyai szerint is sokszínű.
4. Építészeti örökség szem előtt tartása, modernizáció megvalósításának szükségessége. Városvédő tevékenységet folytató civil szervezetek bevonása a döntéshozatalba, példának okáért az Óvás Egyesülettel szorosabb együttműködés megvalósítása, szakmai egyeztetések lefolytatása.
5. A korábbi évek gazdálkodási gyakorlata miatt a kerület leépülését megállítja, s új fejlődési pályára állítja kerületünket.
6. **Ágazati célok- fejlesztési irányok**
   1. **Oktatási feladatok**

Az önkormányzati oktatási koncepciónak stratégiai tervként az a célja, hogy helyzetelemzés alapján meghatározza a közoktatással kapcsolatos kerületi jövőképet, stratégiai célokat, valamint az ezek megvalósításához szükséges eszközrendszert, és megteremtse a horizontális összhangot a közoktatási tervezés és más, elsősorban a humán szférára vonatkozó önkormányzati fejlesztési tervek és koncepciók között.

A közoktatási intézmények feladatellátásának biztosítása mellett az Önkormányzat tábort tart fenn, illetve nyári napközis tábori férőhelyeket bérel. Működteti 120 férőhelyes táborát a szlovákiai Ruzinán. A terület téglaépülettel és faházakkal ellátott. Felújítottuk az épületeket és az udvart, kialakításra került a kézilabda-, röplabda- és a kosárlabda pálya. 2006 nyarától szünetel a balatonmáriai 66 fő befogadó képességű tábor.

Erzsébetváros közoktatási feladatellátásának intézményszerkezeti területén az elmúlt hét évben szinte megállt az idő. A Madách Imre Gimnázium fővárosi fenntartásba adásán és egy gimnáziumi intézményegység indításának engedélyezésén kívül nem történt érdemleges strukturális változás. Mindez az iskolákon belüli üres férőhely-növekedési folyamatot indított el, melyre nem történt fenntartói reagálás.

Erzsébetváros Önkormányzata utoljára 2003-ban és 2004-ben mérte fel közoktatási intézményszerkezetét és annak kihasználtságát, illetve figyelembe véve a prognosztizálható demográfiai változásokat, kettő ütemben szerkezetmódosításról döntött. Ezek következtében megszűnt 3 óvoda, 2 általános iskola és 1 alapfokú művészetoktatási intézményegység. 2006-tól fővárosi fenntartásban működik tovább a Madách Imre Gimnázium.

Amennyiben az első évfolyamra beiratkozók száma az elmúlt három év viszonylag stagnáló állapotát követi, úgy öt éves viszonylatban további 300 fős – évente 2-3 tanulócsoport - csökkenéssel kalkulálhatunk az általános iskolák viszonylatában. Mindez azt feltételezi, hogy az évtized közepére, esetleg második harmadára az általános iskolások létszáma a jelenlegi intézményi struktúrában kritikus szintet ér el, vagyis minden évfolyamom maximum 8-9 osztállyal számolhatunk. Ez mindössze három átlagos méretű alapfokú nevelési-oktatási intézmény szükségességét vetíti előre.

Az intézményhálózat fenntartási kiadásainak évente mintegy felét biztosítja a gyermekek és tanulók száma, illetve a létszámhoz kötött egyéb feladatellátás után folyósított állami normatív támogatás. A működéshez szükséges előirányzat többségét az Önkormányzat saját bevételeivel teremti elő, ezt egészítik ki az intézmények pályázati úton elnyert pénzeszközei.

A felújítási, felhalmozási és egyéb kerületi oktatási feladatok végrehajtásához szükséges előirányzatok fedezetét teljes egészében az önkormányzati saját bevételek és hitelforrások biztosítják.

Erzsébetvárosban a közoktatási intézményszerkezet működtetése céljából 2010-ig – bár voltak törekvések annak megszüntetésére - bázis alapú finanszírozás folyt. Ennek a feladatok változásához kötött egyetlen – de nem következetesen alkalmazott - eleme a 2000. évi költségvetés tervezése óta a bérelőirányzat.

A tervezés módszerében a 2011. évi költségvetés előkészítésekor következett be változás, mely során az ágazat minden területén megvalósult a feladat-alapú tervezés.

A kerületi közoktatás-fejlesztést meghatározó tényezők (SWOT) és a közoktatás fejlesztését befolyásoló központi kormányzati stratégiai tervek figyelembe vételével az alábbi stratégiai célok tűzhetők ki:

* a korszerűsített struktúrában működő, a környezeti változásokhoz, valamint a partneri elvárásokhoz igazodóan önmagát megújítani képes, hatékony és folyamatosan javuló eredményeket elérő nevelési–oktatási intézményhálózat működtetése,
* az alapkészségek erősítésére koncentráló, valamint a hagyományos tudás- és kompetencia alapú oktatás bevezetésének elősegítése,
* az oktatási infrastruktúra fejlesztése, az oktatási ingatlanok tervszerű korszerűsítése,
* az önkormányzat kötelező feladatainak maradéktalan, színvonalas ellátása, vállalt feladatrendszerének további finanszírozása,
* az önkormányzat saját tulajdonú iskolaépületében nagy múltú gimnázium működtetésének ismételt vállalása
* együttműködés azon nem önkormányzati fenntartású intézményekkel, melyek tevékenységükkel jelentős lakossági igényt szolgálnak,
* a hátrányos helyzetű és a sajátos nevelési igényű gyermekek, tanulók többi gyermekkel, tanulóval történő szükség és lehetőség szerinti együttnevelése, a befogadó oktatási rendszer feltételeinek megteremtése és folyamatos fejlesztése,
* valamennyi gyermek, tanuló számára biztosítani az egyéni fejlődéséhez szükséges körülményeket, kiemelt figyelemmel a tehetséggondozásra,
* a tanulást megalapozó és lehetővé tevő intézményi programok elterjesztésének támogatása, ezt támogató intézményi programok, innovációk fejlesztése, a korszerű módszerek átvétele,
* korszerű, hatékony és eredményes pedagógiai szakszolgálat és pedagógiai szakmai szolgáltatások biztosítása valamennyi gyermeknek, tanulónak, nevelési- és nevelési-oktatási intézménynek.
  + 1. **Finanszírozás**

Az önkormányzat a költségvetés tervezhetőségét, kiszámíthatóságát, a biztonságos működést feladatfinanszírozással teszi lehetővé az intézmények számára.

A finanszírozás elemei:

* intézményi szinten az épületek előző évi felhasználásán alapuló üzemeltetési költsége (energia, közüzemi költségek),
* intézményi szinten a közalkalmazottak tárgyévre megtervezett teljes bér és járulék előirányzata,
* intézményi szinten a dologi költségvetés feladatelemekre tervezett költségei
* intézményi szinten a közétkeztetés előző évi felhasználáson alapuló tervezett költsége
* központi tervezés az ágazat egyéb célfeladatainak előirányzata
* központi tervezés a felújítások és beruházások tervezett költsége

bizottsági előirányzat egyes célfeladatok és pályázatok

**Erzsébet terv Fejlesztési Program- beli vonatkozása**: Oktatási, szociális intézmények, sportolási lehetőségek fejlesztési és megvalósítási költsége várhatóan 2011-2013 év között összesen 4,611.112.- eFt.

* 1. **Közművelődési feladatok**
* Erzsébetváros kulturális és idegenforgalmi vonzerejének növelése, a kulturális turizmus erősödése;
* a lakosság kulturális alapellátásának intézményes biztosítása, az ellátatlan „fehér foltok” közművelődési színtérrel, szolgáltatással való feltöltése, új közösségi funkciókra alkalmas területek, parkok és egyéb színterek megteremtése, a régiek ezirányú renoválása, helyreállítása, esztétikus közterületek és zöldfelületek létrehozása, sok és színvonalas köztéri alkotás a kerületben;
* a magasabb szintű kulturális szükségletek felismerése, azok kielégítése, a lakosság műveltségtartalmának, mindennapi létkultúrájának fejlesztése,
* a kisebbségi kultúra fejlődése, gyarapodása, nyilvánossá válása;
* a helyi információs társadalom, E-kerület látványos fejlődése, az ehhez szükséges technikai infrastruktúra megléte, képzési program működése, a digitális terek (wifi, kiosk) további fejlesztése;
* az intézményrendszer profiltisztított, de komplex funkció –és meghatározott feladatrendszer-szerinti működése, jól felszerelt, magas színvonalú infrastruktúrával való ellátása, az eszközök, feltételek optimális kihasználása;
* a kulturális piac élénkítése az „arts & business” jegyében;
* tudomány-és technika történeti tárlatok kiállítóhelyeinek létrehozása;
* a szabadidő hasznos eltöltését segítő, a színvonalas szórakozást, szórakozva - művelődést és szellemi rekreációt támogató szolgáltatások, továbbá identitás-és lokálpatriotizmust erősítő programok feltételeinek biztosítása;
* turisztikai vonzerővel bíró épített értékek attraktivitásának növelése;
* a kulturális idegenforgalom fellendítése;
* a hagyományos értékek megmaradása és gyarapodása, közkinccsé válása, új kezdeményezések és tradíciók születése;
* magas értéktartalmú, látványos és vonzó, tipikusan és sajátosan „erzsébetvárosi” nagyrendezvények megvalósulása;
* a lakosság és az idelátogatók rekreációját, színvonalas szórakozását és szórakozva művelődését biztosító segítő programok, nyitott formák és szolgáltatások változatosak és színvonalasak legyenek;
* hatékony, emberközpontú kulturális, PR-, promóciós-és reklámtevékenység, rendezvénykoordináció;
* széleskörű, objektív és magas színvonalú tájékoztatás, közműsor-szolgáltatás,
* a meglévő migráció megállása, a lakosság gyarapodása, kvalifikált rétegek „becsábítása”.
* magas számú és szakmailag nívós tevékenységet végző civil szervezet működése és együttműködése az önkormányzattal, új művészeti -, művelődési- és tudományos közösség megjelenése, alkotó műhelyek létrejötte, a kulturális innováció kibontakozása, szellemi és tárgyi kulturális javak és értékek születése, felhalmozása, bemutatása;
* a kerület fővárosi, regionális és nemzetközi kulturális kapcsolatainak erősödése;
* gazdag és színvonalas idegenforgalmi és helytörténeti kiadványozás
  1. **Szociál - és egészségpolitikai program**
     1. **Szociálpolitika**

A 2009. év végén kibontakozott és világon végigsöprő pénzpiaci és gazdasági válság nyomán bekövetkezett társadalmi (szociális) bizonytalanságok egyrészt felerősítették, másrészt elmélyítették a már létező strukturális problémákat. E főbb strukturális problémák a következők.

A **munkaerőpiac változása**

**S**zociálpolitikai szempontból a nehézségek között mindenképpen az első helyek egyikén kell említeni a foglalkoztatási arányok csökkenését. E probléma kezelésére először meglévő pénzbeli ellátási rendszereket (elsősorban különféle nyugdíjformulák) dolgozták ki, arra gondolva, hogy így a munkaerőpiacon feleslegessé vált aktív korúak helyzete megoldódik. Mára azonban világossá vált, hogy ez csak rövidtávon vállalható célkitűzés. Figyelembe véve, hogy az európai országok többsége az aktív korú inaktívak támogatáspolitikájának célját a társadalmi (re)integráció erősítésében fogalmazta meg, ami elsősorban a minél hamarabbi munkaerőpiacra való visszajutást jelenti, a hazai rendszer újragondolása vált szükségessé. Többek között ezért hangolták össze szociális szolgáltatási rendszert és a munkaügyi ellátásokat, hogy „integrált” technikák révén minél több olyan ember is a munkaerőpiacra tudjon lépni, akiknél a hagyományos foglalkoztatáspolitikai eszközök e cél eléréséhez nem bizonyulnak elégséges eszközrendszernek. Ennek megfelelően indult el egy program, melynek fontos eleme a pénzbeli ellátások, valamint a szociális és munkaügyi szolgáltatások összekapcsolása.

A **demográfiai változás:**

A demográfiai változások alatt egyszerre értjük a családi struktúrák átalakulását, a fiatalkori és az időskori életszakasz kitolódását, az idősödésen belül az „igen idős idősek” számarányának növekedését is. Az időskori biztonság tehát nem csupán a nyugdíj és annak értékállóságának kérdése, hanem „egyre inkább annak a kérdése, hogy az idős kor okán csökkenő-romló fizikai, érzékszervi és mentális állapot mellett egyre több idős ember nem lesz képes egyedül gondoskodni önmaga ellátásáról. A gondozásra szoruló, emiatt függő helyzetbe kerülő idősek létszámának gyarapodása egyfelől „mennyiségi” problémát jelent, mivel a jelenlegi szervezeti, szakmai gyakorlatok fenntartása mellett nem lesz elég pénz, gondozó, és szervezeti kapacitás a megnövekedett igények kielégítésére. Másfelől a technikai és szervezeti innovációk rohanó fejlődése mellett nem elegendő a jelenlegi szervezeti megoldások bővítésén gondolkodni. Ugyanakkor, az idősek létszámának gyarapodása elkerülhetetlenné teszi az egészségügyi ápolás és a szociális gondozás eszközeinek hathatósabb összehangolását, akár az egyszerű ápolási-gondozási folyamatokban, akár az intézmények, szolgáltatások „komplexitásának” szintjein.

Az **elszegényedés helyzetét** tekintve meg kell állapítani, miközben a szegénységi kockázatnak jobban kitett társadalmi csoportok nagyjából ugyanazok, mint a rendszerváltás környékén, addig a társadalmi törésvonalak szakadékká mélyültek. A kerületen belül is egyes csoportok elszigetelődnek.

A szociális ellátási rendszernek fel kell készülni arra, hogy a jelentkező problémákra adekvát választ tudjon adni. A szociális ellátásnak képesnek kell lenni arra, hogy a lakosság felől érkező jelzésekre megfelelően és hatékonyan tudjon választ adni, úgy, hogy a jogszabályban meghatározott ellátások és a tényleges igényeken alapuló ellátások összhangban legyenek.

A kerületben 2009. évben elkészült a szolgáltatásszervezési koncepció, melynek felülvizsgálata 2011. évben aktuális.

A kerület szociális ellátórendszerének működtetésében az önkormányzati intézményeken kívül számos civil szervezet is részt vesz, az önkormányzattal kötött feladat-ellátási szerződés alapján. Az eddigi tapasztalatok szerint ez a sokszínű szolgáltatási forma jobban szolgálja a kliensek, a kerület lakóinak az érdekét, ezért ezt az együttműködést fenn kell tartani megfelelő szabályzások mellett. A folyamatosan változó gazdasági környezet újabb és újabb társadalmi változásokat generál. A lakosság különböző csoportjai nem egyformán tudnak reagálni, ezekre a társadalmi mozgásokra. Vannak, akik jól tudnak alkalmazkodni, vannak, akik kevésbé, és olyanok is, akik nem. Az alkalmazkodó képességük nagymértékben függ a képzettségtől és a családi mintáktól. Azok, akik megfelelő képzettséggel rendelkeznek, jobban meg tudták találni a helyüket a munka világában. Akiknek állandó keresetük van, biztosítani tudják a lakhatásukat és a megélhetésüket. Az Önkormányzat feladata, hogy a legmegfelelőbb formában segítséget nyújtson a lakosságnak, hogy minél képzettebb legyen.

Ennek megfelelően kiemelt feladat:

* Az ellátásra szorulók biztonságának megteremtése.
* A szociális szolgáltatások és az ellátottak igényeinek közelítése.
* A szociális ellátói igények felmérése, teljesítése
* Társadalmilag tipikus, de egyénileg jelentkező élethelyzetek feltárása.
* Azon eszközök megtalálása, mellyel a felmerülő problémák a leghatékonyabban kezelhetők.

Az Önkormányzat számára a szociális igazgatásról és szociális ellátásokról szóló 1993. évi III. tv., valamint a gyermekek védelméről és a gyámügyi igazgatásról szóló 1997. évi XXXI. tv. által előírt ellátási kötelezettség teljesítése a cél. A fővárosi, kerületi önkormányzatok számára az ellátások biztosítása lakosságszám függvényében meghatározott.

* + 1. **Szociális és gyermekvédelmi szolgáltatások területén meghatározott feladatok**
* Olyan ellátórendszer működtetése, mely a lakosságot hozzásegíti szociális ellátáshoz, és védelmet nyújt a rászorulóknak az egyes ellátások igénybe vételével,
* Az önkormányzat szociális intézményi kapacitásának vizsgálata, mely területeken lehet számítani igénybevételi növekedésre ill. esetleges csökkenésre,
* Az ellátórendszer felülvizsgálata, szükségletorientált, költséghatékony ellátást biztosító intézmény kialakítása
* Az egyházi, civil szervezetekkel kötött ellátási szerződések felülvizsgálata, illetve az ellátási igény figyelembe vételével új szolgáltató bevonása a hátrányos helyzetű csoportok ellátásába
* Ágazatközi kommunikáció és együttműködés javítása
* Az önkormányzat lehetőségeihez mérten a szociális szolgáltatásokra fordítható források szükségletalapú átalakítása.
* A kerületben élő gyermekes családok minőségi életfeltételeinek javítása, biztosítása hosszú távon. A támogatások felhasználásának folyamatos ellenőrzése, kontrolálása.
* Civil szervezetek bevonásával integrált programok szervezése fogyatékkal élő emberek, és más hátrányos helyzetű csoportok társadalomba való beilleszkedéséhez
* Civil szervezetek bevonásával munkahelyteremtő programok indítása fogyatékkal élő emberek számára
* Készenléti szolgálat a gyermekjóléti központ nyitvatartási idején túl felmerülő krízishelyzetekben történő azonnali segítség, tanácsadás és tájékoztatás megszervezésére
* Szociális és családi krízis miatt otthontalanná vált szülőnek és gyermeknek gyors és hatékony segítségnyújtás, megfelelő szintű ellátás biztosításával
* Uniós források bevonása a szociális ellátórendszerbe, kiemelten a prevencióba.

A fent meghatározott feladatok szervezése és koordinációja a Szociális Iroda feladatkörébe tartozik. Ennek megfelelően az Iroda működésének és hatékonyságának felülvizsgálata is elengedhetetlen. Az intézményi ellátás szervezésén túl az elkövetkezendő időszak feladata a pénzbeli és természetbeni ellátások rendszerének felülvizsgálata is.

Mindezek figyelembe vételével az Iroda célfeladataiban meghatározott főbb tevékenységi körök

* Az eseti és rendszeres segélyezési formák hatékonyságnak felülvizsgálata annak érdekében, hogy a segélyezési formák, azoknak a rászorulóknak biztosítson támogatást, akiknek a létfenntartása, testi épsége veszélyeztetett
* Az intézményi ellátórendszer hatékonyságának felülvizsgálatát követő, szükséges szakmai irányelveket és a helyi szükségleteket figyelembe vevő átszervezési stratégia kidolgozása és az átszervezés lebonyolítása
* Az intézményvezetés és a fenntartó közötti magas színvonalú, szükségletalapú szolgáltatást elősegítő kommunikáció kialakítása
* A hatósági és közigazgatási ügyintézésben a Szociális Iroda szolgáltató jellegének erősítése és az ügyfélbarát igazgatás eszközeinek érvényesítése.

* + 1. **Az elkövetkező időszak egyik kiemelt feladata szociális területen a foglalkoztatási politikában foglaltak megvalósítása**

Az önkormányzatokról szóló 1990. évi LXV. törvény 8. §(1) bekezdése szerint a települési önkormányzat egyik feladata: „Közreműködés a foglalkoztatás megoldásában.”

Az önkormányzat 2010. december 31-ig a közcélú foglalkoztatás szervezését saját intézményrendszerén belül oldotta meg.

A közhasznú foglalkoztatáshoz a munkaerőt az állami foglalkoztatási szerv helyi kirendeltségei biztosították, és a foglalkoztatási költségek egy részéhez az önkormányzat a költségvetésben biztosított forrást.

A közfoglalkoztatás eddigi rendszerét2011-től a NemzetiKözfoglalkoztatás Programja váltja fel**,** melynek legfőbb célja, minél több munkára képes és kész aktív korú szociálisan rászoruló ember számára biztosítson munkalehetőséget.

2011. január 1-től megszűnt a közcélú foglalkoztatás, a munkaügyi kirendeltségek által támogatott közhasznú munkavégzés és a hagyományos központi közmunkaprogram.

Az új rendszer a munkaügyi kirendeltségekkel való szoros együttműködést, folyamatos párbeszédet feltételez, hiszen a szociálisan hátrányos helyzetű álláskeresőkről való gondoskodás közös felelősségen alapul.

A Nemzeti Közfoglalkoztatási Program keretében az aktív korú nem foglalkoztatott személyek részére megállapított rendelkezésre állási támogatást a bérpótló juttatás váltja fel. Az ellátásra való jogosultságot a települési önkormányzat továbbra is szociális rászorultság alapján állapítja meg, de az érintetteknek az eddiginél aktívabban kell közreműködniük a munkakeresésben.

A jogosultsági feltételek új eleme a saját lakókörnyezet rendben tartása, amely önkormányzati rendeletben kerülhet szabályozásra.

* + 1. **A közfoglalkoztatási program célja:**

Az elszegényedés, leszakadás folyamatának lassítása és megakadályozása

* Ennek érdekében az önkormányzat nagy hangsúlyt helyez a munkahelyteremtésre
* A munkanélküliség ellensúlyozására képzést és megfelelő infrastruktúra létrehozását segíti elő, illetve közreműködik a szervezésben
* A távmunka lehetőségek bevezetésének elősegítése
* A kerületben működő cégek, vállalkozások vezetőivel hatékony, jól működő kapcsolat kiépítése annak érdekében, hogy az üres álláshelyeket kerületi munkanélküliek töltsék be.
* Megváltozott munkaképességű, fogyatékkal élő személyek foglalkoztatásának elősegítése
  + 1. **A másik kiemelt feladat szociális területen- az időskorú lakosság ellátása, támogatása**

Kerületünk polgárainak jelentős része nyugdíjas, elöregedő a lakosság. Ennek megfelelően az önkormányzatnak ki kell dolgoznia egy időskorúak ellátására, életminőség javítására, megőrzésére szóló koncepciót, mely lehetővé teszi, hogy az időskorú ellátottat minél tovább saját otthonában gondozzák, és megszokott életvitele ne, vagy csak kis mértékben változzon.

Az időseket érintő szociális jellegű ellátások biztosítása az esélyegyenlőség előmozdításának figyelembevételével kell, hogy történjen.

* Új programok bevezetése az aktív időskor fenntartására - pl. idősebb korosztály felügyeletet nyújt a fiatalabbaknak (azoknak a kisgyermekes családoknak nyújt segítséget a program, akik nem tudják minden esetben a gyermek felügyeletet megoldani)
* Időskorúak élethelyzetét, életminőségét javító programok
* Az idősek közösségi kapcsolattartásának segítése
  1. **Egészségügyi ellátó rendszer- egészségpolitika**

Az egészségügyről szóló 1997. évi CLIV. Tv., valamint az önkormányzatokról szóló 1990. évi LXV törvényben előírtak szerint az önkormányzatok kötelező feladata az alapellátás lehető legmagasabb színvonalú ellátásának biztosítása, illetve ha szakellátást szervez, annak fenntartása. Továbbá a népesség egészségügyi állapotának javítása, az egészségi szükséglet biztosítása.

Az önkormányzat feladata, hogy közreműködjön a lakosság egészségi állapotához, valós egészségügyi szükségleteihez igazodó megfelelő hatékonysággal működő ellátórendszer kialakításában

Az egészség, a gazdaság összefüggő fogalom, hiszen a lakosság egészségi állapota befolyásolja az adott közösség teherbíró képességét, települési, fejlesztési tervek megvalósítását, a kerület gazdasági helyzetét. Az egészség a társadalom egyéb értékei közötti prioritásait alapvetően meghatározza, hogy az önkormányzat a szűkösen rendelkezésre álló forrásaiból mennyit áldoz az egészségi állapotot befolyásoló tényezőkre – egészségügyi ellátórendszer fejlesztésére, egészségvédelemre. Az egészségügyi ellátás elsődleges célja az egészségi állapot javítása, a betegség megelőzése, az egészség megőrzése.

Az egészségügyi ellátások biztosítását és fejlesztését a szükségletek alapján kell meghatározni. Alapvető cél, hogy mindenki betegségétől és anyagi helyzetétől függetlenül jusson a megfelelő ellátáshoz. A jelenlegi ellátórendszer működtetésére biztosított MEP finanszírozás nem elegendő, így az önkormányzatnak saját költségvetésében kell erre összeget biztosítani.

Folyamatos gondot jelent az ÁNTSZ ellenőrzései során felvett jegyzőkönyvek alapján az egészségügyi helyiségek karbantartása és felújításuk hiánya.

Az elkövetkezendő időszakban felül kell vizsgálni az ellátórendszer működését és költséghatékony megoldásokat, kell rövid, közép és hosszútávon kidolgozni. A rendelők korszerűsítésére, felújítására kidolgozott stratégiai terv alapja, az egy orvos, egy rendelő minden szolgáltató esetében. További kiemelt feladat, azokat az egészségügyi szolgáltatókat, akiknek a rendelője után az önkormányzat bérleti díjat fizet, meglévő használaton kívüli önkormányzati ingatlanokba költöztetni.

A kerületben évek óta stabil az egészségügyi ellátás, gyakorlatilag változatlanul jó színvonalú az alapellátás és a szakrendelés. Az alapellátásban dolgozó felnőtt háziorvosok száma (36), a házi gyermekorvosoké (11). Ezen kívül az önkormányzat a védőnői szolgálatot (21), gyermek (4) és felnőtt (12) fogorvosi alapellátást, ifjúsági- egészségügyi ellátást biztosít a lakosság részére. Nagy érték a 24 órás felnőtt alapellátási ügyelet és gyermekügyelet megszervezése, melyet külső szolgáltatóval kötött egészségügyi ellátási szerződés útján biztosít az önkormányzat. A kerületben fogászati röntgen és szájsebészeti szakrendelés is működik.

Cél a szolgáltatások fejlesztése és a prevenciós tevékenységbe való bevonásuk.

A praxisokat működtetők jelentős része nyugdíjas korú. A praxisok működtetési jogának átadása eddig is problémát jelentett. A továbbiakban el kell kerülni, hogy rossz irányba induljon el a praxis eladás.

* Ennek elkerülésére az önkormányzat támogatási rendszert dolgoz ki a vállalkozó kedvű fiatal (házi)orvosok részére a praxisvásárláshoz, figyelembe véve a Semmelweis tervben a praxisok megerősítésre, a praxisközösségek, csoport praxiskora vonatkozó irányelveket.

Az orvosok a lakosság ellátását szűkös és nem kellően karbantartott helyiségekben, jó technikai felszereltség mellett végzik. Ez a jó felszereltség azonban viszonylagos, hiszen a jelenlegi finanszírozás nem biztosítja az amortizáció költségeit. Az egészségügyi ágazatban nyugaton a gépek elismert amortizációja öt év körül van.

* A műszerfejlesztés biztosítása érdekében az önkormányzatnak célszerű a vállalkozó orvosok részére támogatási rendszert kidolgozni, a saját fenntartásban működő szolgáltatások esetében, pedig műszerpark cseréjére ütemtervet készíteni.

Az egészségügyben azokra a feladatokra kell hangsúlyt fektetni, melyek kötelező feladatok és nem igényelnek nagy anyagi ráfordítást: jelenleg is működő ellátások, de kihasználtságuk nem éri el a maximálist.

* Az iskola egészségügyi ellátás, gyermek fogászat - Iskolai komplex egészségvédelmi programok szervezése, működtetése

Az önkormányzatnak magas színvonalon kell biztosítania a lakosság egészségügyi alapellátását.

* A jövőbeni területi ellátás minőségi javításának egyik módja lehet, ha az egészségügyi közszolgáltatásért felelős szerv, az egészségügyi szolgáltatónál, a jelenleginél többször tart ellenőrzést a szerződésben vállalt kötelezettségek teljesítését vizsgálva (elsősorban a rendelési idők betartását).
  + 1. **Az egészségügy területén meghatározott feladatok:**
* Az Önkormányzat valamennyi döntését át kell hatnia az egészséges életmódra nevelés és a megelőzés szempontjainak
* Az ellátórendszer működésének felülvizsgálata és költséghatékony megoldások kidolgozása rövid, közép és hosszútávon
* A rendelők korszerűsítése, felújítására
* Az egészségügyi és a szociális ellátás kapcsolódási pontjainak meghatározása és feladatmegosztás kidolgozása a kompetencia határok figyelembe vételével
* A bérleti díjas rendelők megfelelő helyre történő áthelyezésére ütemtervkészítés
* Szakmailag indokolt védőoltások ingyenes, vagy kedvezményes biztosítása a megelőzés érdekében
* Csatlakozás a Semmelweis program keretében később meghatározásra kerülő népegészségügyi programokhoz, különös tekintettel a VII. kerületi lakosság egészségének fejlesztésére irányuló primer prevenciós programokra és egészségügyi szűrővizsgálatokra.
* A betegellátás színvonalának és az ellátás feltételeinek folyamatos figyelemmel kísérése érdekében betegelégedettségi vizsgálatok végzése
* A kerület lakosságára vonatkozó egészségfejlesztési terv elkészítése
* Drog prevenciós programok fenntartása, KEF működtetése

A lakosság egészségi állapotát meghatározó tényezők között kiemelkedő jelentőséggel bír az egyének és a közösség egészségtudatos magatartása, az egészségmegőrzéshez, fejlesztéshez elengedhetetlen ismeretek és készségek megszerzése.

Erzsébetváros önkormányzatának is jelentős szerepet kell vállalnia az egészséges életmódot, az egészségtudatos magatartásformák elterjedését szolgáló programok, rendezvények szervezésében, támogatásában.

Az emberek egészségi állapota olyan központi probléma, amely jelentősen befolyásolja a település fejlődését, versenyképességét.

Az egészségfejlesztés nem kizárólag az egészségügyi ellátórendszer feladata. Az egészségismeretek oktatása, a programok szervezése az oktatási intézmények, védőnői szolgálat, Népegészségügyi Szolgálat szakembereinek is feladata. A hatékony egészségfejlesztés, a jó egészségkommunikáció a szakmai szervezetek más társadalmi szervezetek együttműködésén alapszik.

A beavatkozási terület, ahol a prevenciós tevékenység megvalósítható négy fő csoportba sorolható:

* A lakosság egészségi állapotának meghatározása
* Egészségterv készítés
* Cselevési program összeállítása
* A program hatékonyságának mérése

A program tartalmi eleme:

* Óvodai és iskolai egészségnevelés folyamatossá tétele
* Egészségügyi felvilágosítást, egészségnevelést szolgáló kiadványok készítése, műsorok, rendezvények szervezése
* Civil kezdeményezések támogatása
* Az egészségügyi ellátórendszer aktív részvétele az egészségmegőrzésben
* Az egészségügyi rendszer fejlesztése
* Az emberi egészség kockázati tényezőinek csökkentése
* Összehangolt szűrőprogramok szervezése:
  + - alkalomszerű
    - lakosságszintű tömegszűrések

A prevenciós programok és állapotfelmérés megvalósításához a pályázati lehetőségeket figyelembe kell venni.

Hosszú távon a lakosság egészségmagatartása változik, a betegségmegelőzésben, egészségmegőrzésben aktív közreműködővé válik, hiszen közös érdeke a munkaképesség és teljes értékű élet megőrzése.

Alapelv az, hogy sokkal olcsóbb az egészség megtartása, a betegség megelőzése, mint a gyógykezelés – nemcsak az egyén, hanem a közösség, az ország részére is.  Az előbb felsorolt programok működése nagymértékben anyagiakon is múlik, feltétlenül szükséges az önkormányzati szerepvállalás és a pályázati lehetőségek kihasználása, valamint széles körű társadalmi összefogás a kerületben érintett szakemberek közreműködésével.

**VII. Összegezés**

Összefoglalva, a gazdasági program végrehajtásához szükséges források megteremtését szolgálja a 2011. évi költségvetés, amely az új ciklus első teljes évének feladatellátását hivatott biztosítani. A költségvetés a hatékonyság, az eredményesség és a gazdaságosság követelményeinek jegyében készült. Minőségi változásként kell értékelni a költségvetés belső egyensúlyának új dimenzióját: Erzsébetváros működési többlet elérésével gazdálkodik, nem éli fel vagyonát.

Mi szükséges ahhoz, hogy a kiegyensúlyozott, zavartalan működés és a kitűzött felújítási, felhalmozási célok és feladatok megvalósuljanak?

1. Intézkedéseket kell tenni a működési bevételek lehetséges növelése érdekében, el kell érni a működési költségvetés minimum 500 millió Ft-os bevételi többletét.
2. Változatlanul cél a működési kiadások csökkentése az egyes ágazatok tekintetében, meg kell szüntetni a veszteséges működést például a lakáságazat gazdálkodásánál.
3. A felhalmozási bevételek elérése érdekében el kell végezni az önkormányzat vagyonának felmérését, azon vagyontárgyak felderítését, amelyeket az önkormányzat nem tud a feladatellátáshoz igénybe venni, de a vagyonelemek terheit (például: közös költség fizetés) viselni kényszerül.
4. A felújítási, felhalmozási célok és feladatok ütemezése, sorrendiség felállítása az önkormányzati feladatellátásban prioritást élvező területek alapján, a rendelkezésre álló források figyelembe vételével. A felújítási, felhalmozási feladatok fedezeteként rendelkezésre álló kedvezményes kamatozású hitel, vagy pályázati támogatások igénybevétele, az önrész saját bevételekből történő biztosítása mellett.
5. Az adósságállomány kezelése, az adósságszolgálat határidőben történő, maradéktalan teljesítése. Újabb hitelszerződés megkötését, hitelfelvételt az önkormányzat nem tervez. A folyamatos működéshez igénybevett likviditási hitel mértékének csökkentése, megszüntetése a cél.

A gazdasági program végrehajtásához össze kell állítani a megfelelő ágazati, középtávú koncepciókat, melyek tartalma figyelembe veszi az önkormányzat anyagi teherbíró képességét is. E koncepciók Képviselő-testület által történő elfogadása, majd ezt követő végrehajtása kell hogy biztosítsa a kitűzött célok megvalósítását.

1. [↑](#footnote-ref-2)
2. [↑](#footnote-ref-3)